ฝ่ายค้าน ยื่นร่างแก้ไขรัฐธรรมนูญ 5 ร่างต่อประธานรัฐสภา ตัดอำนาจสมาชิกวุฒิสภาเลือกนายกรัฐมนตรี
นายสมพงษ์ อมรวิวัฒน์ ผู้นำฝ่ายค้านและหัวหน้าพรรคเพื่อไทย  นายพิธา ลิ้มเจริญรัตน์ หัวหน้าพรรคก้าวไกล ยื่นร่างแก้ไขรัฐธรรมนูญจำนวน 5 ร่างต่อนายชวน  หลีกภัย ประธานสภาผู้แทนราษฎร โดย 1 ร่าง ที่พรรคร่วมฝ่ายค้านเห็นตรงกันคือ ร่างแก้ไขมาตรา 159 เกี่ยวกับที่มาของนายกรัฐมนตรี และมาตรา 272 ตัดอำนาจ ส.ว.เลือกนายกรัฐมนตรีส่วนอีก 4 ร่าง จะเป็นร่างของพรรคเพื่อไทย ประกอบด้วย ร่างแก้ไขมาตรา 256 ให้มีสภาร่างรัฐธรรมนูญ (ส.ส.ร.) ยกร่างรัฐธรรมนูญ ร่างแก้ไขเพิ่มเติมเกี่ยวกับสิทธิเสรีภาพของประชาชนในด้านต่างๆ ร่างแก้ไขเพิ่มเติมเกี่ยวกับระบบการเลือกตั้ง ให้กลับไปใช้ระบบเลือกตั้งตามรัฐธรรมนูญปี 2540 และรัฐธรรมนูญแก้ไขเพิ่มเติมปี 2550 และร่างยกเลิกอำนาจ คสช. ตามมาตรา 279 มีสมาชิกจากพรรคร่วมฝ่ายค้านมาร่วมลงชื่อด้วย ยกเว้นพรรคก้าวไกลที่ไม่สนับสนุนส่วนมาตรา 256 ในการตั้ง ส.ส.ร.มายกร่างรัฐธรรมนูญฉบับใหม่ แม้สภาตีตกไปแล้วนั้น นายประเสริฐ จันทรรวงทอง เลขาธิการพรรคเพื่อไทย กล่าวว่า ยังสามารถเสนอเข้าสภาได้ใหม่อีกครั้งตามกระบวนการ เชื่อว่าจะได้รับการพิจารณาจากที่ประชุมรัฐสภา ซึ่งก็จะสอดรับสภากำลังจะพิจารณาร่างพระราชบัญญัติว่าด้วยการออกเสียงประชามติขณะที่ นายชวน หลีกภัย ประธานรัฐสภา ยืนยันว่า ได้กำหนดวาระการประชุมร่วมรัฐสภา เพื่อพิจารณาญัตติแก้ไขรัฐธรรมนูญรายมาตราแล้ว ระหว่างวันที่ 22-24 มิถุนายนนี้ โดยในวันที่ 22 มิถุนายน ที่ประชุมรัฐสภา จะพิจารณาร่างพระราชบัญญัติว่าด้วยการออกเสียงประชามติและร่างกฎหมายที่เกี่ยวข้องกับยาเสพติดก่อน จากนั้นในวันที่ 23 มิถุนายน จะเริ่มการพิจารณาร่างแก้ไขรัฐธรรมนูญโดยเฉพาะ ซึ่งหากไม่แล้วเสร็จในวันเดียว จะขยายระยะเวลาการพิจารณาไปในวันที่ 24 มิถุนายน ส่วนกรอบเวลาและการลงมตินั้น จะหารืออีกครั้ง ย้ำว่าการประชุมจะยังคงเข้มงวดมาตรการป้องกันโควิด -19 เนื่องจากการประชุมร่วมรัฐสภา มี ส.ว. มาร่วมประชุมด้วยอีก 250 คน การเว้นระยะห่างอาจทำไม่ได้ แต่การใส่หน้ากากร้อยเปอร์เซนต์เชื่อว่าจะสามารถช่วยได้